Joe Biden, forseti Bandaríkjanna, heitir því að koma öllum Bandaríkjamönnum og samstarfsmönnum þeirra heim, þó ferðin gæti reynst hættuför. Sjöunda daginn í röð eru allir bankar í Afgainstan lokaðir.
Fjörtíu kíómetra löngum múr hefur verið komið upp á landamærum Grikklands og Tyrklands. Þar hafa grísk stjórnvöld sömuleiðis látið koma upp eftirlitsmyndavélum. Tilgangurinn er að hefta för mögulegra flóttamanna, sem reyni að komast til Evrópu á flótta frá Afganistan. Ráðherra flóttamannamála í Grikklandi sagði fyrr í vikunni að landið yrði ekki hlið fyrir ólöglega innflytjendur frá Afganistan inn í Evrópu.
Upplausnarástand er í Afganistan eftir að Talibanar komust þar aftur til valda í síðustu viku, eftir 20 ára hlé. Mikil ringulreið ríkir enn á alþjóðaflugvellinum í Kabúl. Bandaríska sendiráðið afréð nú í hádeginu öllum Bandaríkjamönnum frá því að fara á flugvöllin nema hafa til þess tilskipun frá bandarískum stjórnvöldum.
Joe Biden, forseti Bandaríkjanna hét því í ávarpi í gær að öllum Bandaríkjamönnum sem vilja komast heim frá Afganistan, verði komið heim. Ferðin gæti þó verið hættuleg og Biden sagðist ekki geta lofað því að þær aðgerðir væru án fórnarkostnaðar.
Make no mistake, this evacuation mission is dangerous and involves risks to our armed forces and it's being conducted under difficult circumstances. I cannot promise what the final outcome will be or what it will be, that it will be without risk of loss. But as commander in chief, I can assure you that I will mobilize every resource necessary.
Biden sagði að hann myndi reyna allar leiðir til að ná þessu markmiði. Aðstoðin næði líka til þeirra sem starfað hafa með eða fyrir bandaríska herinn í Afganistan á meðan á hersetunni stóð.
Íbúar landsins, sem hvorki unnu fyrir Bandaríkjaher né önnur ríki og alþjóðastofnanir á meðan á tuttugu ára hersetunni stóð, reyna sömuleiðis að fóta sig í nýjum veruleika í heimalandinu. Sjöunda daginn í röð eru allir bankar í landinu lokaðir. Fólk getur því hvorki tekið úr peninga sína né tekið á móti fjárstuðningi frá vinum og ættingjum sem vilja rétta fólki í Afganistan hjálparhönd.
Grikkir herða nú eftirlit á landamærum sínum að Tyrklandi vegna flóttafólks sem reynir að komast frá Afganistan. Bandaríkjaforseti heitir því að koma öllum hermönnum sínum og samstarfsmönnum þeirra heim frá Afganistan en varar við því að ferðin gæti reynst hættuför. 